獨在開元寺避暑頗懷魯望因飛筆聯句
作者：皮日休
朝代：唐

paragraphs: 煩署雖難避，僧家自有期。
泉甘於馬乳，苔滑似龍漦。
任誕襟全散，臨幽榻旋移。
松行將雅拜，篁陣欲交麾。
望塔青𩩉識，登樓白鴿知。
石經森欲動，珠像儼將怡。
筠簟臨杉穗，紗巾透雨絲。
靜譚蟬噪少，涼步鶴隨遲。
煙重迴蕉扇，輕風拂桂帷。
對碑吳地說，開卷梵天詞。
積水魚梁壞，殘花病枕欹。
懷君瀟灑處，孤夢繞罘罳。